Guðjón Þórðarson þjálfari ÍA stundar nú nám í þjálfaraskóla hjá enska knattspyrnusambandinu ásamt nokkrum þekktum þjálfurum og knattspyrnustjórum , þar á meðal Gareth Southgate stjóra úrvalsdeildarliðsins Middlesbrough í Englandi . Þetta kemur fram á vísi.is . Guðjón dvaldi á skólabekk ytra í viku á dögunum og mun sinna náminu hér heima og ytra tíma og tíma og væntanlega útskrifast með Pro Licence þjálfaragráðu á næsta ári . Pro Licence gráðan er hæsta þjálfaramenntun sem í boði er innan Evrópu og gefur réttindi til að stjórna liðum í öllum deildum innan álfunnar . Aðeins tveir íslenskir þjálfarar eru með Pro Licence gráðuna , Teitur Þórðarson og Sigurður Ragnar Eyjólfsson . Vísir.is hefur eftir Guðjóni að námið sé virkilega skemmtilegt , þroskandi ferli . „ Maður er alltaf að læra eitthvað nýtt svo fremi sem maður sé með opinn huga . Þannig er bara lífið , " segir Guðjón . Á vísi.is kemur einnig fram að Guðjón , sem er án efa einn allra metnaðarfyllsti þjálfari sem Ísland hefur alið , bíður enn eftir sínum 100. sigri með lið í efstu deild í Íslandsmóti . Sigur ÍA á Fram 20. maí sl. var 99. sigur liðs Guðjóns og hefur hann aldrei á sínum ferli þurft að bíða jafn lengi eftir sigri . Aðeins einn íslenskur þjálfari hefur unnið fleiri sigra með sín lið en Guðjón . Það er Ásgeir heitinn Elíasson sem státaði af 120 sigrum .